ચાલુ વર્ષે ગુજરાતમાં પાણીનું સંકટ ઘેરું બન્યું હતું, ઉપરાંત નર્મદા નદીનું પાણી સૌરાષ્ટ્ર કચ્છ સુધી પહોચાડાતા સરદાર સરોવર ડેમના સ્ત્રાવ વિસ્તારમાં પાણી ખૂબ જ ઘટી ગયું હતું. જેને લઈને 14 વર્ષ બાદ હાફેશ્વર ખાતેનું શિવ મંદીર ઉનાળા દરમીયાન ધીમે ધીમે બહાર આવ્યું હતું. અને લગભગ 40 ફૂટ કરતાં વધુ ખુલ્લુ થઈ ગયું હતું, જેને લઈને પ્રવાસીઓ મંદીરના પરીસરમાં નાવડી લઈને ફરતા હતા અને સ્થાનિક લોકો અહીયાં મંદીર પરીસરમાં આવીને પૂજા અર્ચના તો કરતાં જ હતા. પરંતુ એક સમયે એવું લાગતું હતું કે આ મંદીર આખું ખૂલી જશે અને ફરીથી ભાવિક ભક્તો પૌરાણીક શિવ મંદીરમાં આવીને સાક્ષાત દેવાધીદેવ મહાદેવના શિવલીંગની પણ પૂજા અર્ચના કરી શકશે. પરંતુ છેલ્લા બે મહીનાથી વરસાદ વરસી રહ્યો છે જેને લઈને નર્મદા નદીના જળસ્તરમાં નોંધપાત્ર વધારો જોવા મળી રહ્યો છે. અને છેલ્લા એક અઠવાડીયાથી પડી રહેલા વરસાદને પગલે નર્મદા નદીના પાણીમાં હાફેશ્વર ખાતેના આખેઆખા શિવ મંદીરે જળ સમાધી લઈ લીધી છે.